EYALI omubaliririzi w’ebitabo omukulu mu ofiisi ya katikkiro wa Uganda, Geoffrey Kazinda bongedde okumusiba emyaka emirala 5 lwa kwekomya ssente za mafuta ga Gavumenti ezisoba mu bukadde 316.
Kazinda era alagiddwa obutaddamu kukolera kitongole kya Gavumenti kyonna okumala emyaka 10 ne ssente azizzeeyo.
Beatrice Kezaabu gw'abadde avunaanibwa naye atanziddwa obukadde 50, ate Shamim Masembe ne Hussein Katumwa aba kkampuni y'amafuta eya Caltex, be yakolagana nabo okwekomya ssente ezo ne batanzibwa obukadde 10 buli omu nga bonna balagiddwa okuziwaayo wamu ne Kazinda omugatte gwa bukadde 316 n’obutakolera kitongole kya Gavumenti kyonna okumala emyaka 10.
Kazinda abadde yaakamalayo ekibonerezo ky’emyaka etaano (5) omusango gw’okujingirira omukono gwa eyali mukama we, Pius Bigirima ogwamukka mu vvi.
Akyalina emisango emirala egyekuusa ku ssente ze yawuwuttanya mu ofiisi ya Katikkiro ya Uganda.
Omulamuzi wa kkooti y’abalyake n’abakenuzi Lawrence Gidudu bw'abadde amuwa ekibonerezo agambye nti Kazinda ye yaluka olukwe abalala ne bamweyungako, n’olwekyo asaana ekibonerezo ekyamaanyi.
Kazinda yalimba nga ofiisi ya Katikkiro bwe yali egenda okusasula aba Caltex obukadde 316 ez'amafuta emmotoka za ofiisi eno ze ganywa ku bbanja kyokka bagenda okunoonyereza nga ebbanja teribangayo ate nga ssente zaafulumizibwa dda Kazinda n'azizza ku mumwa.
lug_Latn lug_Latn lug_Latn lug_Latn lug_Latn lug_Latn lug_Latn